ครม. เห็นชอบสร้างความเข้มแข็งเกษตรกรชาวสวนยางพารา
ที่ประชุม ครม. เห็นชอบสร้างความเข้มแข็งเกษตรกรชาวสวนยางพารา
นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผลการประชุมคณะรัฐมนตรี หรือ ครม. ว่าที่ประชุมได้มีมติเห็นชอบตามมติคณะกรรมการนโยบายยางธรรมชาติ หรือ กนย. เกี่ยวกับโครงการบริหารจัดการรักษาเสถียรภาพราคายางพาราของสถาบันเกษตรกรเพื่อช่วยรักษาเสถียรภาพราคายางพาราไม่ให้ต่ำกว่าราคาตลาด เสริมความเข้มแข็งให้กับเกษตรกรสามารถรวบรวมยางพาราเพื่อส่งออกไปต่างประเทศและสนับสนุนสินเชื่อและเงินชดเชยค่าบริหารจัดการให้แก่สถาบันเกษตรกรที่มีศักยภาพเป็นแม่ข่ายในการรวบรวมยางพาราเพื่อส่งออกไปต่างประเทศ 
เป้าหมายเพื่อสนับสนุนสถาบันเกษตรกร ได้แก่ สหกรณ์และกลุ่มเกษตรกรวงเงินสินเชื่อ 5,000 ล้านบาท อัตราดอกเบี้ยร้อยละ 0.01 ต่อระยะเวลาโครงการตั้งแต่วันที่ 1 ธ.ค.2561-28 ก.พ.2563 โดยใช้แหล่งเงินทุนของธนาคารเพื่อการเกษตรและสหกรณ์การเกษตร หรือ ธ.ก.ส. 
โดย ธ.ก.ส.คิดดอกเบี้ยจากโครงการร้อยละ 4 ต่อปี สถาบันเกษตรกรรับภาระดอกเบี้ยอัตราร้อยละ 0.01 และรัฐบาลชดเชยดอกเบี้ยให้ร้อยละ 3.99 รวม 199 ล้านบาท

นอกจากนี้ ครม.ยังเห็นชอบโครงการสร้างความเข้มแข็งให้เกษตรกรชาวสวนยาง เพื่อบรรเทาความเดือดร้อนให้กับเกษตรกรชาวสวนยางพาราในพื้นที่มีเอกสารสิทธิ์ที่เปิดกรีดแล้ว และขึ้นทะเบียนกับการยางแห่งประเทศไทย หรือ กยท.
โดยจะให้ความช่วยเหลือเกษตรกรตามพื้นที่เปิดกรีดจริงไร่ละ 1,800 บาท ไม่เกินรายละ 15 ไร่ กรณีมีคนกรีดยาง แบ่งเป็นเจ้าของสวนยาง 1,100 บาทต่อไร่ และคนกรีดยาง 700 บาทต่อไร่ ระยะเวลาดำเนินการ 10 เดือน หรือตั้งแต่เดือน ธ.ค.2561-ก.ย.2562 
โดยโครงการดังกล่าวมีวงเงินรวม 17,512 ล้านบาท แบ่งเป็นงบประมาณในการสร้างความเข้มแข็งให้แก่สถาบันเกษตรกรชาวสวนยางและคนกรีดยาง 17,007 ล้านบาท งบประมาณชดเชยต้นทุนของ ธ.ก.ส. 369 ล้านบาทและค่าใช้จ่ายในการดำเนินการและค่าธรรมเนียมโอนเงิน ธ.ก.ส.ให้เจ้าของสวนและคนกรีดยาง 9 ล้านบาท และงบบริหารโครงการ 126 ล้านบาท